АвтовокзалыщIэхэм къалэр ягъэбжьыфIэнущ
Республикэм и щIыналъэ зэмылIэужьыгъуэхэм, нэгъуэщI щIыналъэхэм къикIыу автобусхэмкIэ къакIуэхэр КъБР-м и къалащхьэм щезыгъэблагъэр Осетинскэ уэрамым, Идарым и уэрамым тет станцхэрщ. Абыхэм къалэдэсхэри щIэх-щIэхыурэ Налшык къакIуэхэри есэжащ, ауэ иджырей зэманым зэфIэгъэкIыпхъэ Iуэхутхьэбзэхэр нэгъэсауэ а IуэхущIапIэхэм къыщызэрагъэпэщыжыфыркъым. Къапщтэмэ, Осетинскэ уэрамымрэ ПащIэм и уэрамымрэ я зэхэкIыпIэм тет автовокзал №2-м махуэ къэс автотранспорту къекIуалIэр мини 2-м ноблагъэ. Абы къыхэкIыу къалэм и кум хуэзэ а щIыпIэм хуабжьу щызекIуэгъуейщ, шынагъуи пылъщ.
Абы и закъуэкъым. ГъуэгурыкIуэхэм я Iуэхур тэмэму дэбгъэкIыфынукъым автовокзалым зыхуэфащэ Iуэхутхьэбзэ псори къызэримыгъэпэщыф нэужьмэ. Апхуэдэ Iэмалхэр автовокзал №2-м щыIэкъым, ар зэманым къигъэув мардэхэм къыкIэрыхуащ.
КъБР-м ТранспортымкIэ, связымрэ гъуэгу хозяйствэмкIэ, Экономикэ зыужьыныгъэмкIэ я министерствэхэр зэщIы- гъуу хэплъащ цIыхухэм хуащIэ Iуэхутхьэбзэхэр егъэфIэкIуэнымкIэ хэкIыпIэхэм. Абыхэм къызэралъытамкIэ, иджыпсту къалэ кIуэцIым щыIэ автовокзалхэр дахыу, ахэр «Кавказ» федеральнэ автомобиль гъуэгум хуэзэу ипщэ лъэныкъуэмкIэ — «Дубки» хьэблэм, ищхъэрэкIэ — «Щхьэлыкъуэ» гъуэгу-плъыр постыр здэщытым хуэзэу щыухуэн хуейщ. А Iуэхур тэмэму къалъытащ муниципальнэ районхэмрэ къалэ округхэмрэ я администрацэхэм я Iэтащхьэхэм.
Мы Iуэхур пхыкIрэ автостанцхэр къалэм дахмэ, абы Налшык и уэрамхэм транспортыр нэхъ тэмэму щызекIуэу ищIынущ. Проектым къызэрыщыгъэлъэгъуамкIэ, автовокзалыщIэхэм къекIуалIэ е абыхэм щежьэ цIыхухэр гъуэгуакIуэ хъунукъым, сыту жыпIэмэ къалэм щыIэ маршрут псоми тет автобусхэр а вокзалхэм екIуалIэу ящIынущ. Абы къыдэкIуэу республикэм и къалэхэмрэ къуажэхэмрэ нэсыху дэлъ гъуэгури километри 5 хуэдизкIэ нэхъ кIэщI хъунущ.
Автовокзал №2-р къалэм дахмэ, ищхьэкIэ къыщыгъэлъэгъуахэм къадэкIуэу, нэгъуэщI зыкIи сэбэп хъунущ. Ар иджып- сту здэщыт щIыпIэм деж къалэ бэзэрым къакIуэхэм я транспорту 1200-1500 щагъэув хъунущ. Апхуэдэ автомобиль гъэувыпIэр къызэрагъэпэщмэ, бэзэрым къыдекIуэкIхэу Горькэм, Толстойм, ПащIэм, Ахъуэхъум я уэрамхэр хуит къэхъужынущ.
Ауэ мы Iуэхур зэгъэщIылIар транспортым пыщIахэм я закъуэкъым. Абы къыхэкIыу КъБР-м ТранспортымкIэ, связымрэ гъуэгу хозяйствэмкIэ и министерствэм республикэм ис псоми лъэIукIэ захуегъазэ Налшык къалэм и дыхьэпIитIым хуэзэу автовокзалыщIэхэр щыухуэныр къазэрыщыхъур къатхыну.
ЦIыхухэм зэреупщIымрэ абыхэм я жэуапхэмрэ щывгъуэтынущ КъБР-м и Правительствэм и порталым (www.pravitelstvokbr.ru), апхуэдэу КъБР-м ТранспортымкIэ, связымрэ гъуэгу хозяйствэм- кIэ и министерствэм и официальнэ сайтым (www.mintranskbr.ru).
